Τζων Άντλουμ

Ο Τζων Άντλουμ (αγγλ. John Adlum, 29 Απριλίου 1759 – 14 Μαρτίου 1836) ήταν πρωτοπόρος Αμερικανός αμπελουργός, γνωστός ως «ο πατέρας της αμερικανικής αμπελουργίας και ο πρώτος που καλλιέργησε το υβρίδιο «Κατάουμπα» (Catawba grape).

Ο Άντλουμ γεννήθηκε στην πόλη Γιορκ (Πενσυλβάνια) και ήταν ο γιος του σερίφη της Κομητείας Γιορκ και μετέπειτα βυρσοδέψης. Αν και μόλις 16 ετών όταν άρχισε η Αμερικανική Επανάσταση, ο Τζων κατατάχθηκε ως εθελοντής στις τάξεις των αγωνιστών της, αλλά συνελήφθη αιχμάλωτος από τους Άγγλους μετά από λίγους μήνες. Κατόπιν έμαθε πρακτικά την τέχνη του τοπογράφου και ήταν γνωστός και από αυτή του την ιδιότητα στην εποχή του, από την οποία εξάλλου έβγαλε και αρκετά χρήματα. Πολέμησε κανονικά, με τον βαθμό του λοχαγού, στον Πόλεμο του 1812, όπου συμμετέσχε στη μάχη στο Χάβερ ντι Γκρέις του Μέριλαντ. Κοντά σε αυτή την πόλη είχε ήδη πειραματισθεί με καλλιέργειες τοπικών ειδών αμπέλου (όχι της ευρωπαϊκής Vítis vinífera). Μάλιστα είχε κατορθώσει να παρασκευάσει πολύ καλό κρασί από το υβρίδιο «Alexander»Pinney, Thomas: A History of Wine in America: From the Beginnings to Prohibition, University of California Press, Berkeley 1989, σελ. 139, από το οποίο έστειλε το 1809 λίγα μπουκάλια στον τότε Πρόεδρο Τόμας Τζέφερσον, που είχε εκτεταμένη γνώση των γαλλικών κρασιών, και ο Τζέφερσον το επαίνεσε. Μετά τον πόλεμο του 1812 ο Άντλουμ μετεγκαταστάθηκε κοντά στην Ουάσινγκτον και βορείως της Τζώρτζταουν αγόρασε 180 στρέμματα γης, όπου και άρχισε τη συστηματική αμπελοκαλλιέργεια το 1819.

 Παραπομπές 

Πηγές
 Το λήμμα «Άντλουμ Ιωάννης» στη Νέα Ελληνική Εγκυκλοπαίδεια «Χάρη Πάτση», τόμ. 6

Εξωτερικοί σύνδεσμοι


Κατηγορία:Αμπελουργοί